РЕПУБЛИКА СРБИЈА

НАДЗОРНИ ОДБОР ЗА ИЗБОРНУ КАМПАЊУ

03 Број: 06-2/262-23

25. децембар 2023. године

Б е о г р а д

**З А П И С Н И К**

**ШЕСТЕ СЕДНИЦЕ НАДЗОРНОГ ОДБОРА ЗА ИЗБОРНУ КАМПАЊУ,**

**ОДРЖАНЕ 18. ДЕЦЕМБРА 2023. ГОДИНЕ**

 Седница је почела у 13 часова.

Седницом је председавао Светислав Гонцић, председник Надзорног одбора за изборну кампању.

Седници су присуствовали чланови Надзорног одбора: проф. др Бојан Тубић, проф. др Драган Вучинић, др Слободан Првановић, проф. др Бранко М. Ракић, проф. др Миодраг Савовић, мр Војин Вучићевић, Александар Стаматовић и Александар Милосављевић.

Седници није присуствовала чланица Надзорног одбора др Јованка Матић.

 Члан Одбора, др Слободан Првановић изнео је предлог да се као прва тачка дневног реда стави предлог да Надзорни одбор заузме став да су избори били нерегуларни такође, додао је да би образложење за тај став изнео у оквиру дискусије.

 Светислав Гонцић појаснио је да уколико би се додала нова тачка дневног реда потребно је да се иста прецизно формулише.

 Члан одбора, др Слободан Првановић навео је да би назив тачке дневног реда могао да гласи: Предлог да Надзорни одбор заузме став да су управо одржани избори били нерегуларни.

 Пре преласка на рад, председник Надзорног одбора ставио је на гласање предлог допуне Дневног реда, чланови Надзорног одбора са два гласа „за“, два гласа „против“ и два гласа „уздржан“ нису усвојили предлог.

 На предлог председника, Надзорни одбор је са шест гласова „за“ и једним „уздржаним“ утврдио следећи

Д н е в н и р е д:

1. Белешке са састанака са представницима посматрачке мисије ЦРТА и представницима ОЕБС-а;
2. Разматрање пријаве посматрачке мисије ЦРТА 01 Број: 013-2005/23-25, од 8. децембра 2023. године;
3. Разматрање пријаве посматрачке мисије ЦРТА 01 Број: 013-2005/23-27,од 12. децембра 2023. године;
4. Разматрање пријаве Посматрачке мисије ЦРТА 01 Број 013-2005/23-28, од 12. децембра 2023. године;
5. Разматрање пријаве НУНС-а 01 Број 013-2005/23-30, од 14. децембра 2023. године;
6. Разматрање пријаве Бојана Пудара 01 Број 013-2005/23-26, од 10. децембра 2023. године;
7. Разматрање пријаве адвоката Јелене Павловић у име листе „МИ ГЛАС ИЗ НАРОДА-ПРОФ.ДР БРАНИМИР НЕСТОРОВИЋ“ 03 Број 013-2005/23-24, од 8. децембра 2023. године;
8. Разматрање предлога др Јованке Матић поводом емисије Хит-твит, од 11. децембра 2023. године;
9. Разматрање предлога др Слободана Првановића поводом наступа Александра Вучића, председника Републике Црбије, на телевизији Пинк, од 8. децембра 2023. године;
10. Разматрање предлога др Слободана Првановића поводом интервјуа Александра Вучића на телевизији Пинк, од 9. децембра 2023. године;
11. Разматрање предлога др Слободана Првановића поводом наступа Александра Вучића на телевизији Хепи, од 11. децембра 2023. године;
12. Разматрање предлога др Слободана Првановића поводом наступа Александра Вучића на телевизији Прва, од 13. децембра 2023. године;
13. Разматрање предлога др Слободана Првановића поводом наступа Александра Вучића на телевизији Пинк, од 14. децембра 2023. године.

 **Прва тачка дневног реда**: Белешке са састанака са представницима посматрачке мисије ЦРТА и представницима ОЕБС-а

 На предлог председника, Надзорни одбор је једногласно (осам гласова „за“) усвојио Белешке са састанака са представницима посматрачке мисије ЦРТА и представницима ОЕБС-а.

 **Друга тачка дневног реда**: Разматрање пријаве посматрачке мисије ЦРТА 01 БРОЈ: 0122005/23-25, од 8. децембра 2023. године

 Члан одбора, др Слободан Првановић подсетио је да је Надзорни одбор на једној од петходних седница већ разматрао сличну пријаву и да се дискутовало о томе да постоје два начина на који је могуће одговорити, и то да Надзорни одбор пријаву проследи надлежном државном органу и о томе обавести подносиоца пријаве или да се у одговору подносиоцу наведе надлежна институција коме се подносилац пријаве може обратити.

На предлог председника, Надзорни одбор је са седам гласова „за“ и једним „уздржаним“ усвојио Предлог одговора на пријаву посматрачке мисије ЦРТА 01 БРОЈ: 0122005/23-25, од 8. децембра 2023. године

**Трећа тачка дневног реда**: Разматрање пријаве посматрачке мисије ЦРТА 01 Број: 013-2005/23-27,од 12. децембра 2023. године

 Члан одбора, др Слободан Првановић напоменуо је да је у самој пријави посматрачке мисије ЦРТА наведено да Надзорни одбор за изборну кампању предузме радње и мере из своје надлежности, али и да уколико ова пријава не спада у надлежност Надзорног одбора да пријаву проследи другој надлежној институцији.

На предлог председника, Надзорни одбор је са седам гласова „за“ и једним „уздржаним“ усвојио Предлог одговора на пријаву посматрачке мисије ЦРТА 01 Број: 013-2005/23-27,од 12. децембра 2023. године

 **Четврта тачка дневног реда**: Разматрање пријаве Посматрачке мисије ЦРТА 01 Број 013-2005/23-28, од 12. децембра 2023. године

Члан одбора, др Слободан Првановић навео је да сматра да се Надзорни одбор у Предлогу одговора на пријаву ЦРТЕ на неки начин дистанцира, обзиром да се ради о објави на интернету који није медиј у смислу закона, сматра да оно што је у пријави наведено јесте скинуто са интернета, међутим да се ради о званичном саопштењу које је издато од стране Савета за информисање Градског одбора СНС Врање и да из тог разлога Надзорни одбор треба да реагује јер до сазнања се дошло путем интернета али то не умањује сам догађај.

 Светислав Гонцић, појаснио је да је то питање овлашћења, односно да се предефинишу и редефинишу питања надлежности Надзорног одбора дакле, потребно је дефинисати и коначно утврдити шта јесу а шта нису надлежности Надзорног одбора.

 Члан одбора, др Слободан Првановић навео је да нема ништа против да се покрене иницијатива да се нешто прецизније дефинише или не, међутим када се дошло до сазнања да је неко поступио неадекватно сматра да Надзорни одбор треба да реагује.

 Светислав Гонцић навео је и то да у пријави посматрачке мисије ЦРТА није наведен закон, нити члан закона који је прекршен, као и то да Надзорни одбор за изборну кампању предузме радње и мере из своје надлежности, али и да уколико ова пријава не спада у надлежност Надзорног одбора да исту проследи другој надлежној институцији.

На предлог председника, Надзорни одбор је (са шест гласова „за“, једним „против“ и једним „уздржаним“) усвојио Предлог одговора на пријаву Посматрачке мисије ЦРТА 01 Број 013-2005/23-28, од 12. децембра 2023. године

**Пета тачка дневног реда**: Разматрање пријаве НУНС-а 01 Број 013-2005/23-30, од 14. децембра 2023. године

 Председник одбора обавестио је да је Независно удружење новинара Србије поднело пријаву Надзорном одбору која се односи на промотивни спот који је објављен на друштвеној мрежи Инстаграм. Такође, прочитао је да је у пријави наведено кршење члана 387. став 4. Кривичног законика, да ко шири и на други начин учини јасно доступним текстове, слике или свако друго представљање идеје или теорије које заговарају или подстрекавају мржњу, дискриминацију, ће се казнити затвором од три месеца до три године, као и предлог да се Надзорни одбор обрати јавном тужилаштву. Такође, пријава се односи и на кршење члана 73. став 3. Закона о електронским медијима, а наведени став прописује да се регулатор стара да пружаоци медијских услуга не објављују порнографске садржаје настале искоришћавањем малолетних лица. Имајући у виду прописане надлежности, Надзорни одбор подносиоцу пријаве предлаже да се обрати Регулаторном телу за електронске медије које је надлежно да у складу са чланом 7. став 1. тачка 10. Закона о електронским медијима изриче мере пружаоцима медијских услуга у складу са овим законом.

На предлог председника, Надзорни одбор је (са осам гласова „за“ и једним „против“) усвојио Предлог одговора на пријаву НУНС-а 01 Број 013-2005/23-30, од 14. децембра 2023. године.

**Шеста тачка дневног реда**: Разматрање пријаве Бојана Пудара 01 Број 013-2005/23-26, од 10. децембра 2023. године

 Светислав Гонцић, подсетио је да се Надзорни одбор прошле недеље обратио РТС-у поводом пријаве Бојана Пудара и да је РТС доставио одговор који је потребно проследити подносиоцу.

На предлог председника, Надзорни одбор је једногласно (девет гласова) усвојио Предлог одговора на пријаву Бојана Пудара 01 Број 013-2005/23-26, од 10. децембра 2023. године.

**Седма тачка дневног реда**: Разматрање пријаве адвоката Јелене Павловић у име листе „МИ ГЛАС ИЗ НАРОДА-ПРОФ.ДР БРАНИМИР НЕСТОРОВИЋ“ 03 Број 013-2005/23-24, од 8. децембра 2023. године

Светислав Гонцић, подсетио је да се Надзорни одбор прошле недеље обратио РТС-у поводом пријаве адвоката Јелене Павловић у име листе „МИ ГЛАС ИЗ НАРОДА-ПРОФ.ДР БРАНИМИР НЕСТОРОВИЋ“ као и да је РТС доставио одговор који је потребно проследити подносиоцу.

На предлог председника, Надзорни одбор је једногласно (девет гласова „за“) усвојио Предлог одговора на пријаву адвоката Јелене Павловић у име листе „МИ ГЛАС ИЗ НАРОДА-ПРОФ.ДР БРАНИМИР НЕСТОРОВИЋ“ 03 Број 013-2005/23-24, од 8. децембра 2023. године.

**Осма тачка дневног реда**: Разматрање предлога др Јованке Матић поводом емисије Хит-твит, од 11. децембра 2023. године

 Члан одбора, др Слободан Првановић напоменуо је да се предлог др Јованке Матић односи већином на разне неправилности које су се дешавале у изборној кампањи, као и да је можда у оквиру једне емисије било много повреда моралног интегритета личности разних кандидата.

 Светислав Гонцић, навео је да Надзорни идбор може да упути допис и апел релевантним телима која треба да се баве коректношћу контролом рада телевизија да предузму мере из својих надлежности.

 Члан одбора, др Слободан Првановић навео је да сматра да Надзорни одбор треба да заузме став да су заиста повређени интегритет личности кандидата.

 Светислав Гонцић, истакао је да обраћањем релевантним телима Надзорни одбор заузима став и напоменуо и да надлежност Надзорног одбора није непосредна инспекција већ апел и скретање пажње одређеним телима који треба да реагују у складу са својим законом прописаним надлежностима.

 Члан одбора, проф. др Драган Вучинић истакао је да је неопходно предложити да се тачно дефинишу надлежности Надзорног одбора кроз завршни Извешај који ће бити производ рада овог сазива обзиром да сматра да су овако дефинисани чланови нејасни и контрадикторни.

На предлог председника, Надзорни одбор је једногласно (девет гласова „за“) одлучио да се обрати члану одбора, др Јованки Матић са молбом да прецизира свој предлог за чињење Надзорног одбора како би се на наредној седници могло дискутовати и гласањем одлучивати о истим.

**Девета тачка дневног реда**: Разматрање предлога др Слободана Првановића поводом наступа Александра Вучића, председника Републике Србије, на телевизији Пинк, од 8. децембра 2023. године

 Светислав Гонцић, прочитао је део текста предлога који се односи на то да је кажњиво, према члану 361. Кривичног законика, када службено лице пропуштањем дужности надзора или на други начин очигледно несавесно поступа у вршењу службе као и да је кажњиво, према члану 33. Кривичног закона, ако више лица учествовањем у радњи извршења са умишљајем заједнички изврше кривично дело или остварујући заједничку одлуку другом радњом са умишљајем битно допринесу извршењу кривичног дела, такође да из тог разлога изјашњавања о основаности предлога подносилац сматра маневром којим се избегава директно изјашњавање о самим предлозима. Нагласио је да постоји одређена предрасуда према начину размишљања и комуникације као и да се на тај начин заузима један став којим се дефинише како ће чланови Надзорног одбора доносити закључке да се прави слика о томе да је предлог апсолутно исправан, а да је на неки начин, удружено, већ заузет негативан став према том предлогу. Додао је и то да сматра да се таквим прејудицирањем иде предалеко да су сви чланови овде равноправни да имају право да доносе одлуке и да гласају, такође да то не значи да је већина, ако је већина у питању при неком гласању, истоветна по идеолошком ставу.

 Члан одбора, др Слободан Првановић навео је да као подносилац свој предлог сматра апсолутно исправним. Подсетио је колегу проф. др Бранка Ракића да очекује образложења која се тичу предлога које је подносио а о којима је било речи на претходним седницама, навео је и то да ће образложење са највећом могућом пажњом прочитати, обзиром да на основу дискусије која се водила о свим претходно поднетим предлозима који су одбијени, није дошао до сазнања какво мишљење и став се заузима поводом истих. Навео је и то да жели да чује супротно образложено мишљење.

 Члан одбора, проф. др Бранко Ракић појаснио је да је Надзорни одбор о предлозима др Слободана Првановића гласао мериторно, истакао је разлику између одбацивања и одбијања неког предлога и то да када се одлучује процедурално онда се предлог одбацује, док када се одлучује мериторно онда се предлог одбија. Навео је да ће члановима Надзорног одбора доставити мишљење са образложењем, као и да чланови Одбора могу имати издвојено мишљење те да се тиме онда јасно дефинише ко је какав став заузео поводом предлога о којима је реч.

 Члан одбора, проф. др Драган Вучинић навео је да спорним сматра то што је председник био далеко најзаступљенији учесник у овом изборном процесу као и да је тиме себи приграбио огромна права. Такође, стекао је утисак да председник брани интересе странке а не државе.

 Светислав Гонцић поставио је питање на основу чега је утемељен такав утисак.

 Члан одбора, проф. др Драган Вучинић навео је да председник не допушта да људи кажу своје мишљење, он дође и говори програме главних опозиционих странака на националним телевизијама а не дозвољава дијалог, као ни да представници опозиције кажу своје мишљење.

 Светислав Гонцић нагласио је да свако има право на своје мишљење и да нема потребе да се било коме намеће туђе или да се било ко разуверава.

 На предлог председника, Надзорни одбор (два гласа „за“ и шест „против“) није прихватио предлог др Слободана Првановића поводом наступа Александра Вучића, председника Републике Србије, на телевизији Пинк, од 8. децембра 2023. године.

 **Десета тачка дневног реда**: Разматрање предлога др Слободана Првановића поводом интервјуа Александра Вучића на телевизији Пинк, од 9. децембра 2023. године

 На предлог председника, Надзорни одбор (два гласа „за“ и шест „против“) није прихватио предлог др Слободана Првановића поводом наступа Александра Вучића, председника Републике Србије, на телевизији Пинк, од 9. децембра 2023. године.

**Једанаеста тачка дневног реда**: Разматрање предлога др Слободана Првановића поводом наступа Александра Вучића на телевизији Хепи, од 11. децембра 2023. године

 На предлог председника, Надзорни одбор (два гласа „за“ и шест „против“) није прихватио предлог др Слободана Првановића поводом наступа Александра Вучића, председника Републике Србије, на телевизији Хепи, од 11. децембра 2023. године.

**Дванаеста тачка дневног реда**: Разматрање предлога др Слободана Првановића поводом наступа Александра Вучића на телевизији Прва, од 13. децембра 2023. године

 На предлог председника, Надзорни одбор (два гласа „за“ и шест „против“) није прихватио предлог др Слободана Првановића поводом наступа Александра Вучића, председника Републике Србије, на телевизији Прва, од 13. децембра 2023. године.

 **Тринаеста тачка дневног реда**: Разматрање предлога др Слободана Првановића поводом наступа Александра Вучића на телевизији Пинк, од 14. децембра 2023. године

 На предлог председника, Надзорни одбор (два гласа „за“ и шест „против“) није прихватио предлог др Слободана Првановића поводом наступа Александра Вучића, председника Републике Србије, на телевизији Пинк, од 14. децембра 2023. године.

 Члан одбора, др Слободан Првановић подсетио је на свој предлог са почетка седнице и предложио да исти буде посебна тачка дневног реда у оквиру тачке Разно.

Светислав Гонцић, појаснио је да у оквиру Дневног реда шесте седнице Надзорног одбора који је једногласно усвојен на почетку нема тачке Разно, међутим да без обзира на то, члан Одбора, др Слободан Првановић изнесе свој предлог и образложи га, те ће исти моћи да се уврсти у дневни ред наредне седнице.

Члан одбора, др Слободан Првановић изнео је предлог да Надзорни одбор заузме став да су избори били нерегуларни, а у образложењу је навео да је постојала драстична неравноправност изборних учесника и у погледу медијског наступа и у погледу могућности за директно представљање грађанима у смислу немогућности добијања општинских и других просторија за представљање својих програма, такође да су РЕМ, Агенција за спречавање корупције и Тужилаштво имали скоро потпуно индолентни однос спрам појава које су нарушавале регуларност избора као и злоупотреба положаја од стране председника Републике.

 Члан одбора, проф. др Бранко Ракић навео је да из чисто формално-правних разлога не треба губити време на предлог о коме није могуће гласати и одлучивати на овој седници будући да није тачка усвојеног Дневног реда.

 Такође, Надзорни одбор не може донети закључак да избори нису регуларни из простог разлога што избори још нису завршени. Нагласио је да је овај предлог преурањен, с једне стране, док са друге стране, није надлежност Надзорног одбора да оцењује какви су били избори, као и да су за то надлежни други органи.

Члан одбора, проф. др Драган Вучинић навео је да члан 145. као и члан 146. Закона о избору народних посланика дефинише да је Надзорни одбор за праћење изборне кампање те да самим тим логично следи да када се изборна кампања заврши, на основу тог праћења доноси се закључак да ли се све радило у складу са прописима или не. Навео је и то да много тога што је изнешено на седницама и о чему се говорило, недвосмислено доводи до тога да су бројни прописи у кампањи прекршени као и да су прављени велики преступи и да логичан закључак из свега тога који се изводи треба да каже да ли су избори били регуларни или нерегуларни.

 Светислав Гонцић навео је да сматра како би се на основу извештаја одређених релевантних органа могао донети такав закључак, а никако не на основу слободних утисака.

Члан одбора, проф. др Драган Вучинић навео је да Надзорни одбор може, ако прати кампању, рећи да је иста била нерегуларна.

 Светислав Гонцић навео је да је сагласан да Надзорни одбор може изнети такву процену, али да такав став нема специфичну тежину, обзиром да то превазилази законом прописане надлежности Надзорног одбора. Нагласио је да је неопходно јасно дефинисати надлежности Надзорног одбора.

 Члан одбора, проф. др Миодраг Савовић поставио је питање које се тиче изборне ћутње, навео је и то да је направљен низ прекршаја у одређеним новинама као и средствима информисања.

 Члан одбора, др Слободан Првановић подсетио је да је упутио путем мејла извештај посматрачке мисије ЦРТА како би се са истим упознали остали чланови Надзорног одбора. Такође, појаснио је да у свом предлогу подразумева да се Надзорни одбор бави изборном кампањом.

 Члан одбора, проф. др Бранко Ракић истакао је да ће Надзорни одбор свакако кроз завршни извештај указати на све правилности и неправилности које су у оквиру изборне кампање уочене.

 Светислав Гонцић поставио је питање да ли ће Надзорни одбор од релевантних органа добити званичне, конкретне закључке у некаквој форми, неку статистику која се односи на то да ли је и у којој мери, као и на којим местима било неправилности на основу чега би Надзорни одбор могао да заузме став на тему саме кампање. Навео је и то да се такви закључци не могу доносити на основу сопствених утисака или непроверених информација из медија.

 Слободан Првановић је предложио да се у оквиру тачке разно размотри предлог да Надзорни одбор заузме став да су избори били нерегуларни.

Светислав Гонцић је поставио питање да ли уопште постоји основ да Надзорни одбор на наведени начин разматра предлог који није уврштен у дневни ред седнице.

На предлог председника, Надзорни одбор (два гласа „за“ и четири „против“ и два „уздржана“) није прихватио предлог др Слободана Првановића да се у оквиру тачке разно разматра заузимање става да су избори били нерегуларни.

 Такође, је предложено да се по достављању званичног предлога исти уврсти у Дневни ред наредне седнице.

Седница је завршена у 15,40 часова.

 **ПРЕДСЕДНИК**

 **Светислав Гонцић**